星期一先至食完金銀蛋鹹瘦肉粥,今晚又飲金銀菜湯,攪到我哋好似好有錢咁噃,成日用 "金" 同 " 銀 " 入饌,哈哈!
材料:
白菜
菜乾
紅蘿蔔
羅漢果
南北杏
蜜棗
鹽
白菜、菜乾洗淨備用;紅蘿蔔刨皮,用滾刀切件;羅漢果洗淨後切開幾份;南北杏同蜜棗略沖水,備用。水滾後,將所有材料放落煲度,大滾後轉中慢火繼續煲,之後就無嘢做,等飲湯啦!記得飲之前落鹽調味。
今日偷懶,唔想攪咁多嘢,所以無落到肉,但又怕唔夠甜,於是就加咗個羅漢果,老豆前幾晚 o訓咗落床之後猛咁咳,飲完呢個湯應該有啲幫助啩!我都幾鍾意羅漢果果種甘甜味,擺咗入真空煲裡面都仲聞到果種甜味,好香呀!